Il-konklużjonijiet tat-Task Force ġew diskussi mid-Diretturi tal-Istatistika Soċjali li rriżulta fi ftehim tas-Sistema Ewropea tal-Istatistika (European Statistical System - ESS) f’Novembru 2012 sabiex isir ġbir pilota ta' data dwar il-mobbiltà għal finijiet ta’ tagħlim permezz ta’ stħarriġ fl-unitajiet domestiċi. Il-pajjiżi setgħu jagħżlu jekk jipparteċipawx jew le fil-ġbir pilota (ma kienx hemm obbligu ġuridiku) u l-Kummissjoni pprovdiet finanzjament għal dawk il-pajjiżi li għażlu li jipparteċipaw. Il-Ftehim tal-ESS inkluda l-lista ta’ varjabbli, il-kampjun u r-rekwiżiti tal-kwalità, kif ukoll il-format u d-dewmien għat-trażmissjoni.

3.2. Evidenza disponibbli

Kif stipulat fil-konklużjonijiet tal-Kunsill dwar punt ta’ riferiment għall-mobbiltà għat-tagħlim (2011/C372/08), il-ġbir tad-data pilota sar fl-2014 permezz ta’ stħarriġ fl-unitajiet domestiċi; l-Istħarriġ dwar il-Forza tax-Xogħol tal-UE jew stħarriġ indipendenti speċifiku (BG, ES u SE). 16-il Stat Membru pparteċipaw fil-ġbir tad-data pilota (BE, BG, EE, ES, IT, LV, LT, HU, NL, AT, PL, PT, RO, SI, SK, SE), li minnhom 10 pajjiżi laqgħu l-offerta għal appoġġ finanzjarju mill-Kummissjoni (BG, ES, IT, LT, HU, NL, AT, RO, SI, SE). Id-data mis-16-il pajjiż li għamlu l-ġbir tad-data pilota tqieset kumparabbli, kif jidher fir-rapportar tal-Eurostat.

Barra minn hekk, xi ftit Stati Membri pprovdew xi informazzjoni minn sorsi amministrattivi nazzjonali (inklużi r-Repubblika Ċeka, il-Ġermanja u r-Renju Unit). L-Istati Membri setgħu jagħżlu l-verżjoni l-qasira jew it-twila tal-kwestjonarju. Il-verżjoni t-twila kellha l-għan li tkejjel il-mobbiltà taż-żgħażagħ.

Ir-rappurtar tal-Eurostat juri li nkisbu riżultati affidabbli b’koeffiċjent ta’ varjazzjoni taħt il-15 % għal sitt pajjiżi biss: BE, IT, HU, NL, AT u SE. Id-data għal ħames pajjiżi oħra tista’ titqies bħala affidabbli skont ir-rekwiżiti tad-daqs tal-kampjun, iżda għandha koeffiċjent ta’ varjazzjoni ta’ 15 % jew aktar: BG, ES, PL, PT u SI. Ir-riżultati għall-mobbiltà għal finijiet ta’ tagħlim tal-IVET ma jistgħux jiġu ppubblikati għal tliet pajjiżi minħabba tħassib dwar l-affidabbiltà: EE, LV u LT. Barra minn hekk, ir-riżultati huma ta’ affidabbiltà baxxa għal żewġ pajjiżi oħrajn: RO u SK. Dan juri li l-problema prinċipali tal-metodu magħżul kienet li tinġabar data affidabbli għal popolazzjonijiet żgħar permezz ta’ stħarriġ kampjunarju.

Il-kombinament tar-riżultati disponibbli tas-16-il pajjiż iwassal għal mobbiltà medja għal finijiet ta’ tagħlim tal-IVET ta’ 3.1 % (medja ponderata ta’ 16-il pajjiż).

Il-konklużjoni hija li l-istħarriġ fl-unitajiet domestiċi mhuwiex l-aħjar mod kif titkejjel il-mobbiltà għal finijiet ta' IVET, minħabba li dan jirrikjedi kampjuni kbar ħafna b’kostijiet għoljin, iżda bl-ebda garanzija ta’ data ta’ kwalità affidabbli għall-mira tal-UE.

3.3 Konklużjonijiet ibbażati fuq ix-xogħol li twettaq u l-evidenza disponibbli bħalissa

Minħabba r-riżultat tal-ġbir tad-data pilota dwar il-mobbiltà għal finijiet ta' IVET, il-Kummissjoni se tiddiskuti l-għażliet possibbli mal-partijiet ikkonċernati ewlenin fil-livell tal-Istati Membri biex issib soluzzjoni vijabbli u sostenibbli sabiex tittejjeb il-bażi ta’ evidenza dwar l-indikatur tal-valur referenzjarju dwar il-mobbiltà għal finijiet ta' IVET.

F’dan ir-rigward, huwa essenzjali li l-isforzi jaqblu mar-riżultati u, konsegwentement, li l-għodod magħżula għall-monitoraġġ jipprovdu data affidabbli u regolari mingħajr ma jpoġġu piż u kostijiet mhux xierqa fuq is-sistema tal-istatistika.

Fuq bażi tal-ġbir tad-data pilota u d-diskussjonijiet mal-awtoritajiet tal-Istati Membri, il-Kummissjoni tislet il-konklużjoni li jkun utli li jiġi esplorat l-użu tad-data amministrattiva u li tiġi rieżaminata l-fattibiltà ta’ din id-data sabiex jiġi rinfurzat il-valur referenzjarju dwar il-mobbiltà għal finijiet ta' IVET. F’xi pajjiżi tal-UE, kif ukoll f’pajjiżi parteċipi oħrajn tal-programm Erasmus + diġà teżisti data amministrattiva dwar dan.

Mil-lenti politika, jeżistu vantaġġi ċari f’bidla għal data amministrattiva minħabba l-possibbiltà li tiġi kkombinata d-data tal-parteċipanti f’Erasmus+ ma’ data dwar il-mobbiltà għal finijiet ta' IVET oħra kif ukoll il-prospett li jkun hemm data aktar frekwenti u reċenti. Dan kien l-approċċ li diġà ntgħażel għall-indikatur tal-valur referenzjarju tal-edukazzjoni għolja u li jippermetti lill-Kummissjoni tuża l-monitoraġġ għal aktar miri ta’ politika/programmi tal-UE għall-mobbiltà għal finijiet ta' IVET.

Il-konsultazzjoni mal-SGIB uriet li 12 mill-15-il pajjiż li wieġbu, fil-prinċipju jaqblu ma’ bidla fis-sors tad-data. Tnejn ma qablux (minħabba nuqqas ta’ disponibbiltà tad-data jew preferenza għal data miġbura minn stħarriġ). Il-Kummissjoni għalhekk tipproponi li tittestja l-fattibbiltà tal-ġbir tad-data permezz ta’ sorsi amministrattivi.

Għandu jiġi nnutat li bidla fis-sors tad-data tkun tfisser li d-definizzjoni tal-valur referenzjarju teħtieġ li tiġi kemxejn riveduta, minħabba li l-formolazzjoni tal-valur referenzjarju attwali timplika l-ġbir tad-data permezz ta’ stħarriġ f'unità domestika (minħabba l-kopertura tal-gruppi tal-etajiet).

Għaldaqstant, simili għall-approċċ għall-indikatur ta’ valur referenzjarju tal-edukazzjoni għolja, l-istudju tal-fattibbiltà propost jittestja jekk l-istituzzjonijiet tal-IVET jistgħux jipprovdu l-informazzjoni dwar il-karatteristiċi tal-mobbiltà għal finijiet ta’ tagħlim tal-istudenti/gradwati tagħhom. Din l-għażla ġiet enfasizzata wkoll fil-kummenti tal-SGIB fir-rigward tar-rilevanza tal-politika tal-indikatur kemm fil-livell nazzjonali kif ukoll f’dak istituzzjonali.

Reviżjoni tad-definizzjoni tal-valur referenzjarju tal-IVET tista’ tiġi prevista biss fid-dawl tar-riżultati tal-istudju dwar il-fattibbiltà f’termini tal-evidenza disponibbli fil-livell amministrattiv/istituzzjonali (data minn sorsi amministrattivi). Jeħtieġ ukoll li jkompli jiġi diskuss jekk il-fokus għandux ikun fuq il-mobbiltà għal finijiet ta’ tagħlim lejn il-pajjiż jew ’il barra mill-pajjiż. Fil-formolazzjoni tal-valur referenzjarju attwali, il-gradwati b’mobbiltà għal finijiet ta' IVET li joriġinaw mill-UE iżda li jgħixu f’pajjiż mhux fl-UE (u li jkollhom bejn it-18 u l-34 sena) mhumiex koperti.

Dan ix-xogħol se jitwettaq flimkien mal-Eurostat f’kooperazzjoni mill-qrib mas-sħab prinċipali fil-livell tal-UE, nazzjonali u istituzzjonali fil-qasam tal-edukazzjoni u t-taħriġ vokazzjonali. Madankollu, studju dwar il-fattibbiltà jieħu l-ħin u għalhekk huwa improbabbli li l-mira tal-mobbiltà għal finijiet ta' IVET tista’ tiġi vvalutata qabel l-2020.





4. Prospettiva